વિસનગર કાંસા એન.એ.વિસ્તારમાં રહેતા પરમાર હિનાબેન ડાહ્યાલાલે તેમના વકીલ કે.કે.પરમાર દ્વારા વિસનગર કોર્ટમાં તેમના પતિ મુળ પાટણ અને હાલ અમદાવાદ રહેતા કૃણાલ જીતેન્દ્રભાઈ સોલંકી તથા સાસરીયા વિરુધ્ધ ડોમેસ્ટીક વાયોલન્સ એક્ટ અન્વયે અરજ કરી હતી. હિનાબેન પરમારે એમ.એ.બી.એડ્‌.સુધીનો અભ્યાસ કર્યો છે. જેમને જી.પી.એસ.સી. અને ન્યુ ઈન્ડીયા ઈન્સ્યોરન્સ કંપનીમાં નોકરીની જાહેરાતનુ ફોર્મ ભરવા અભ્યાસના સર્ટીફીકેટની જરૂર હતી. હિનાબેન પરમારે પતિ તથા સાસરીયા પાસે ડૉક્યુમેન્ટ્‌સની વારંવાર માગણી કરવા છતા પરત આપતા નહોતા. વ્યથીત યુવતીએ ચાંદખેડા પોલીસ સ્ટેશન તથા પોલીસ કમિશ્નર અમદાવાદને લેખીત અરજ કરવા છતા પોલીસ પણ યુવતીના ઓરીજીનલ સર્ટીફીકેટ પરત અપાવી શકી નહોતી. નવાઈની વાતતો એ છેકે યુવતીના પતિએ તેના જવાબમાં પોતાની પાસે ડૉક્યુમેન્ટ્‌સ હોવાનુ સ્વિકાર્યુ હતુ તેમ છતાં પોલીસ ડૉક્યુમેન્ટ્‌સ અપાવી શકી નહોતી. છેવટે હિનાબેન પરમારે તેમના વકીલ કે.કે.પરમાર દ્વારા વિસનગરના એ.એમ.પાટડીયા સાહેબની કોર્ટમાં અરજ કરી હતી. વિદ્વાન વકીલ કે.કે.પરમારના પુરાવા સહીતની યોગ્ય દલીલો ધ્યાને લઈ મેજીસ્ટ્રેટ પાટડીયા સાહેબે યુવતીને ડૉક્યુમેન્ટ્‌સ પરત અપાવવા પ્રોટેક્શન ઓફીસરને હુકમ કર્યો હતો. અને અરજદાર હિનાબેન પરમારને તેમના ઓરીજનલ સર્ટીફીકેટ્‌સ પરત મળી ગયા હતા.